Nuwe Corsa het billike kans – teen regte prys | Netwerk24
Deur Motorredaksie 23 Januarie 2020 00:00
Opel se nuwe Corsa is op pad en hy beloof om 'n opwindende rit te bied danksy sy nuwe turbo-enjins en 'n ligter lyf.
Die warmste nuus is natuurlik die koms teen die einde van die jaar van die jongste Corsa – die sesde generasie – wat nou op die PSA-groep se kleinmotor-platform ry.
Dis dieselfde onderstel as wat die Peugeot 208 benut, en volgens Opel het dit gehelp om die Duitse filiaal se beminde straatbuks amper 100 kg ligter as sy voorganger te maak.
Formeel trek die nuwe Corsa die skaal op 980 kg in sy basiese vorm, wat beteken die Franse se 1.2-liter-enjins wat hy nou onder die neus kry, het ook 'n ligter las om te dra. Goeie nuus dus vir brandstofverbruik en verrigting.
Die nuwe Corsa is reeds middel verlede jaar in Europa onthul, waar sy kompakte dog sportiewe lyne dadelik die oog gevang het. Die stadsmotortjie is 'n raps groter as sy voor­ganger, maar verrigting is lewendiger en die afwerkings binne is steeds modern en topgehalte.
Ons modelreeks is nog glad nie vasgepen nie, maar jy kan verwag dat aanvanklik net enkele modelle van wat oorsee beskikbaar is, hierheen sal kom. Oorsee kry jy 'n 1.2-liter sonder enige turbo-aandrywing as basismodel (met 'n vyfgang-handratkas), gevolg deur 'n 1.2-liter met 'n turbo in twee kragvlakke (sesgang-handrat of agtgang-outomaties) en 'n 1.5-liter-turbodiesel.
Die petrol- sowel as die dieselenjin het net drie silinders. Getrou aan Opel se tradisie is die brandstofverbruik werklik laag: Die groep maak trouens aanspraak op enigiets van 4,1 liter vir die natuurlik geaspireerde 1.2-liter tot net 4,4 liter vir die 1.2-liter-turbo's.
Binne kry jy 'n groot raakskerm op die instrumentpaneel wat ál jou nutsfunksies huisves, en in topmodelle kry jy bestuurshulpmiddels (sommige slegs opsioneel) soos selfdomp-hoofligte met matrikstegnologie. Laasgenoemde is waar die hulsel uit 'n bondel lampies bestaan wat elkeen individueel verdof kan word om nie aan­komende verkeer te verblind nie.
Daar is ook aanpasbare spoedbeheer en 'n radar­gebaseerde gonser asook 'n selfstopfunksie wat jou waarsku sou 'n voetganger of dier voor jou in die pad stap (of as die spitsverkeer skielik tot stilstand kom).
Pryse is altyd 'n tameletjie, maar oorsee kos die Corsa enigiets tussen €18 000 en €20 000, wat hom in direkte omskakeling sowat R288 000 tot R320 000 maak. Ons reken as Opel hom hier vanaf net onder die magiese R300 000-kerf kan plaas tot R350 000, het hy 'n billike kans in die mark.